1.Vi mødtes i sne

Forblændet af ungdom og uden at se

et virvar af jubel og nysgerrighed

vi mødtes i sproget, et hemmeligt sted

og der går vi hen,

igen og igen,

2. Igen og igen

og tonerne blev til et langstrakt refræn,

et plot, en fortælling, en popmelodi,

godnatsange brudt af sirenernes skrig.

Vi følte os som,

en luftløs ballon,

3. En luftløs ballon

en endeløs sætning, helt kæntret og tom

jeg hjemsøges tit af ideer om flugt

men latteren tegner dit ansigt så smukt

Du strækker din krop

mens solen står op

4. Mens solen står op

så brygger vi kaffe og drikker en kop

og når vi bliver fanget i hverdagens støj

så ruller vi øjne og deler en smøg

så strander vi der,

hvor ømheden er

5. Hvor ømheden er

marcherer vi tappert med velviljens hær

en kærlighed tyndslidt og helt desperat

kun båret af løfterne, stålsat og klart

Et dirrende nu

mit søvnige du

6. Mit søvnige du

mit drama er langt, min fornuft er itu

og når jeg bli’r bange og når jeg bli’r vred

så sænk mine skibe og skænk mig din fred

jeg øjner en kyst

og snart bli’r det lyst

7. Og snart bli’r det lyst

så tag mig for givet det virker så tyst

fortabt er jeg stadig trods årenes gang

og synger med tak denne kærlighedssang

fordi det sku’ ske

vi mødtes i sne.